b'\n_START_ARTICLE_\nOwen Murray\n_START_PARAGRAPH_\nOwen Murray (s. 1948 Edinburgh, Skotlanti, Iso-Britannia) on brittil\xc3\xa4inen harmonikkataiteilija ja -pedagogi._NEWLINE_Murray aloitti harmonikansoiton 17-vuotiaana. H\xc3\xa4n opiskeli Tanskan kuninkaallisessa musiikkikonservatoriossa K\xc3\xb6\xc3\xb6penhaminassa Mogens Ellegaardin johdolla 1974\xe2\x80\x931982. Opintojensa j\xc3\xa4lkeen h\xc3\xa4n on toiminut aktiivisesti nostaakseen konserttiharmonikan arvostusta Britanniassa. H\xc3\xa4net kutsuttiin perustamaan harmonikkaosastoa ja nimitettiin harmonikansoiton professoriksi Royal Academy of Musicissa Lontoossa 1986 ja musiikkiakatemian kunniaj\xc3\xa4seneksi, HonRAM - Honorary Membership of the Royal Academy of Music, 1993._NEWLINE_Monet Murrayn oppilaista ovat voittaneet arvostettuja kilpailuja ja menestyneet muusikkoina._NEWLINE_Konserttiurallaan Murray on esiintynyt useiden maineikkaiden sinfoniaorkestereiden solistina sek\xc3\xa4 kansainv\xc3\xa4lisill\xc3\xa4 musiikkifestivaaleilla. H\xc3\xa4n on my\xc3\xb6s kantaesitt\xc3\xa4nyt useiden nykys\xc3\xa4velt\xc3\xa4jien, kuten John Webbin, Edward McGuiren, John McLeodin, Sofija Gubaidulinan ja Per N\xc3\xb8rgaardin teoksia.'